Document ID: 32005R1036

KOMISJONI MÄÄRUS (EÜ) nr 1036/2005,
1. juuli 2005,
millega muudetakse määrust (EÜ) nr 2535/2001, millega kehtestatakse nõukogu määruse (EÜ) nr 1255/1999 üksikasjalikud rakenduseeskirjad seoses piima ja piimatoodete impordi korra kohaldamise ning tariifikvootide avamisega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1255/1999 piima- ja piimatooteturu ühise korralduse kohta, (1) eriti selle artikli 29 lõiget 1,
ning arvestades järgmist:
(1)
Komisjoni määruses (EÜ) nr 2535/2001 (2) sätestatakse muu hulgas ühelt poolt ühenduse ja selle liikmesriikide ning teiselt poolt teatavate Kesk- ja Ida-Euroopa riikide vahel sõlmitud Euroopa lepingutes ettenähtud piima ja piimatoodete impordi korra üksikasjalikud rakenduseeskirjad. Nende soodustuste rakendamiseks, mis on sätestatud nõukogu ja komisjoni otsustes 2005/430/EÜ (3) ja 2005/431/EÜ, (4) milles käsitletakse Euroopa ühenduste ja nende liikmesriikide ning Bulgaaria ja Rumeenia vahel assotsiatsiooni loomiseks sõlmitud Euroopa lepingute lisaprotokollide koostamist, et võtta arvesse Tšehhi Vabariigi, Eesti Vabariigi, Küprose Vabariigi, Ungari Vabariigi, Läti Vabariigi, Leedu Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemist Euroopa Liiduga, tuleks avada uued impordi tariifikvoodid ning suurendada teatavaid olemasolevaid kvoote alates 1. juulist 2005, kui lisaprotokollid jõustuvad.
(2)
Nõukogu määruses (EÜ) nr 747/2001 (5) sätestatakse teatavate Iisraelist pärit põllumajandustoodete suhtes kohaldatav kvoot nr 09.1302, mida hallatakse põhimõttel “kes ees, see mees” kooskõlas komisjoni 2. juuli 1993. aasta määruse (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik, (6) artiklitega 308a-308c. Määruses (EÜ) nr 2535/2001 on asjakohane kõnealust kvooti arvesse võtta.
(3)
Määruse (EÜ) nr 2535/2001 XII lisas on viide Küproses sertifikaate väljastavale asutusele, mis tuleks välja jätta seoses Küprose ühinemisega Euroopa Liiduga.
(4)
Seepärast tuleks määrust (EÜ) nr 2535/2001 vastavalt muuta.
(5)
Käesoleva määrusega ettenähtud meetmed on kooskõlas piima- ja piimatooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 2535/2001 muudetakse järgmiselt.
1.
Artikli 5 punkt b asendatakse järgmise tekstiga:
“b)
nõukogu ja komisjoni otsustes 2005/430/EÜ (7) ja 2005/431/EÜ (8) sätestatud kvoodid;
2.
Artiklit 19a muudetakse järgmiselt:
a)
lõige 1 asendatakse järgmise tekstiga:
“1. Nõukogu määrustes (EÜ) nr 312/2003 (9) ja (EÜ) nr 747/2001 (10) sätestatud ning käesoleva määruse VIIa lisas esitatud kvootide raames kohaldatakse määruse (EMÜ) nr 2454/93 artikleid 308a-308c.
b)
lõige 4 asendatakse järgmise tekstiga:
“4. Vähendatud tollimaksu kohaldamiseks tuleb esitada Tšiiliga sõlmitud kokkuleppe III lisa või Iisraeliga sõlmitud kokkuleppe protokolli nr 4 kohaselt väljastatud päritolutõend.”
3.
I lisa B osa asendatakse käesoleva määruse I lisa tekstiga.
4.
VIIa lisa asendatakse käesoleva määruse II lisa tekstiga.
5.
XII lisas jäetakse välja rida Küprose kohta.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Artikli 1 lõikeid 1 ja 3 kohaldatakse alates 1. juulist 2005.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 1. juuli 2005

Labels: 3
17
18